b'\n_START_ARTICLE_\nArtemizija II. Karijska\n_START_SECTION_\n\xc5\xbdivljenje\n_START_PARAGRAPH_\nZnana je predvsem zaradi neobi\xc4\x8dajnega na\xc4\x8dina \xc5\xbealovanja za svojim pokojnim mo\xc5\xbeem (in bratom) Mavzolom. Po pisanju anti\xc4\x8dnih zgodovinarjev je dve leti po njegovi smrti vsak dan spila napitek, v katerega je prime\xc5\xa1ala nekaj Mavzolovega pepela. Najslavnej\xc5\xa1e gr\xc5\xa1ke retorika je nagovarjala, da jo omenjajo v svojih govorih, svojemu mo\xc5\xbeu pa je dala v Halikarnasu zgraditi veli\xc4\x8dastno grobnico, katero je Antipater iz Sidona razglasil za eno od sedmih \xc4\x8dudes anti\xc4\x8dnega sveta. Mavzolova grobnica - mavzolej je postal sopomenka za veli\xc4\x8dastno grobnico, zgrajeno obi\xc4\x8dajno za pokojnega vladarja ali kak\xc5\xa1no pomembno osebo._NEWLINE_Mavzol in Artemizija sta vladala kot satrapa (guverjerja) perzijske satrapije Karije. Ker je bila pozornost perzijskih cesarjev Artakserksa II. in Artakserksa III. usmerjena predvsem proti Egiptu, sta vladala dokaj samostojno in sta si brez te\xc5\xbeav prisvojila nekaj polisov v Egejskem morju._NEWLINE_Po Mavzolovi mrti je nadaljevala njegovo politiko podpiranja oligarhije na Rodosu, ki je spro\xc5\xbeila neuspel rodo\xc5\xa1ki poskus obleganja in osvojitve Halikarnasa._NEWLINE_Artemizija je vladala samo dve leti in leta 351 pr. n. \xc5\xa1t. umrla. Nasledil jo je brat Idriej, ki je bil poro\xc4\x8den s svojo sestro Ado.\n_START_SECTION_\nMavzolej v Halikarnasu\n_START_PARAGRAPH_\nMavzolej v Halikarnasu sta zgradila arhitekta Satiros in Pitis. Visok je bil pribli\xc5\xbeno 42 m. Na vsakem pro\xc4\x8delju je bilo po devet stebrov. Pro\xc4\x8delja so krasili \xc5\xa1tirje kiparji: Skopas (vzhod), Leokar (zahod), Briaksis (sever) in Timotej (jug). Po Artemizijini smrti se jim je pridru\xc5\xbeil kipar Pteron, ki je postavil streho v obliki stopni\xc4\x8daste piramide s 24 stopnicami. \xc5\xa0esti umetnik, Pitij, je na vrh dodal ko\xc4\x8dijo s \xc5\xa1tirimi belimi konji. Artemizija je po osvojitvi Rodosa tam postavila svoj kip, ki so ga doma\xc4\x8dini imenovali Abaton.'